Hvad kræver det at starte egen virksomhed?
Det afhænger naturligvis af, hvilken virksomhed du ønsker at starte, og hvilke ambitioner du har for at vækste. Der er mange iværksættere, der har succesfulde virksomheder, som kører ved siden af deres fuldtidsarbejde, og de er fint tilfredse med det. Overordnet set er der dog en sammenhæng mellem tiden og ressourcerne, der lægges i forretningen og muligheden for at øge omsætningen. Hvad end din start-up drøm skal erstatte dit nuværende job eller fungere som bijob, er der et grundlæggende forarbejde, der skal gøres. Dette forarbejde bør resultere i en veludført forretningsplan, hvilket er hele præmissen for, at din idé kan blive til en rentabel forretning. Som sagt kræver nogle forretningsidéer både kapital, investorer, lager, produktion osv. Fælles for alle succesfulde start-ups er dog en velfungerende forretningsplan. Der er størst sandsynlighed for, at din forretningsplan fungerer, hvis den er gennemarbejdet og velovervejet. Du finder skabelon til forretningsplan i trin 2 i guiden.